Tiedote vapaa julkaistavaksi 8.10.2025 klo 10.00

**Vuoden Palomies on pelastusalan rautainen ammattilainen**

**Vuoden Palomieheksi 2025 valittiin Helsingin kaupungin pelastuslaitoksen yksikön päällikkö Jari Korkiamäki, joka on pitkänlinjan pelastusalan ammattilainen. Vuoden Palomies on tunnustus esimerkillisestä toiminnasta pelastusalalla.**

Yksikön päällikkö Jari Korkiamäki Helsingin kaupungin pelastuslaitokselta on valittu Vuoden Palomieheksi 2025. Korkiamäki on tehnyt 40-vuotisen uran Helsingin kaupungin pelastuslaitoksella eri rooleissa, muun muassa palomiehenä, pelastustoimen päällikkönä sekä pelastusjohtajan sijaisena ja pelastuspäällikkönä. Hän on toiminut myös Helsingin Pelastuskoulussa pelastaja- ja alipäällystökurssin johtajana vuosien ajan.

**Pitkä ja monipuolinen ura pelastustoimessa palkitaan**

Perusteina Korkiamäen valinnalle Vuoden Palomieheksi mainitaan vuosikymmenien ura pelastustoimessa sekä aktiivinen ote alan kehittämiseen.

Korkiamäellä on poikkeuksellinen ja laaja-alainen kokemus pelastusalalta Suomen suurimmassa pelastuslaitoksessa Helsingissä. Lisäksi hän on osallistunut lukuisiin valtakunnallisiin työryhmiin, joissa on kehitetty pelastustoimintaa, kuten sisäministeriön pelastustoiminnan johtamisjärjestelmän ohjetta laatineeseen yhteistyöryhmään.

– Viime vuosina olen tehnyt paljon työtä yhteistyöalueen ja valtakunnallisen tilanne- ja johtokeskuksen käynnistämisen parissa, Korkiamäki kertoo.

Korkiamäki on pelastusalalla tunnettu toimija, joka on ottanut rohkeasti kantaa alan epäkohtiin ja esittänyt ajatuksiaan alan kehittämiseksi. Korkiamäki on uransa aikana korostanut verkostoitumisen ja yhteistyön merkitystä. Hänen verkostonsa ovatkin laajat sekä pelastusalalla että muiden viranomaisten suuntaan.

Palkinnon perusteluissa mainitaan lisäksi Korkiamäen kokemus varautumisen asiantuntijana. Hänen asiantuntemustaan on hyödynnetty muun muassa valtionpäämiesten turvallisuusjärjestelyiden suunnittelussa pelastustoiminnan näkökulmasta, viimeisimpänä Ukrainan presidentin vierailun aikana.

## Tunnustus huipentaa pitkän uran

Eläkkeelle loppuvuodesta suuntaava Korkiamäki on otettu tunnustuksesta.

– Kun kuulin saavani palkinnon, olin aivan sanaton. Arvostan tätä tunnustusta todella paljon, enkä arvannut, että saisin sen vielä vastaanottaa, Korkiamäki kertoo.

– Samalla kun näen tämän palkintona omasta työstäni, niin ennen kaikkea näen tämän palkintona yhteistyöstä. Kukaan ei pysty tekemään yksin mitään, mutta yhdessä tekemällä voimme saada aikaan mitä vain, Korkiamäki muistuttaa.

Korkiamäki kertoo, että hänellä on ollut mieletön onni, että on saanut koko elämänsä työskennellä unelma-ammatissaan.

– Kaikki muu, kuten tämä palkintokin, on seurausta siitä, että olen saanut tehdä koko urani juuri sitä mitä haluan ja mitä rakastan, iloitsee Korkiamäki.

**Vuoden Palomies -tunnustus kertoo esimerkillisyydestä**

Vuoden Palomies on tunnustuksenosoitus esimerkillisestä toiminnasta, erityistä tunnustusta ansaitsevan pelastustehtävän suorituksesta tai muusta teosta, joka kohottaa pelastusalan, pelastuslaitosten tai palokuntien arvonantoa.

Valinnan tekee vuosittain toimikunta, johon kuuluu edustaja Suomen Pelastusalan Keskusjärjestöstä (SPEK), Suomen Palopäällystöliitosta (SPPL), Suomen pelastusalan ammattilaisista (SPAL), Julkisten ja hyvinvointialojen liitosta (JHL) ja Suomen Sopimuspalokuntien Liitosta (SSPL). Vuoden Palomies on valittu vuodesta 1982 lähtien. Vuoden Palomies 2025 julkistettiin Turvallisuusmessuilla Helsingissä 8.10.2025.

**Lisätietoja antaa:**

Jari Korkiamäki
puh. 050 363 1962

**Kuva:**
SPEK